Jimmy Jump

Jimmy Jump (kodanikunimega Jaume Marquet i Cot; sündinud 14. märtsil 1976 (teistel andmetel 14. märtsil 1974)) on kataloonia paadunud vahelesegaja, kes pealtvaatajana hüppab kultuuri- ja spordiüritustel areenile ning rahuldab sellega oma vajadust eneseeksponeerimise ja publiku tähelepanu järele.

Säärasteks etteasteteks kannab tihti peas barretina't ja seljas särki kirjaga "Salta Salta Jimmy Jump". Kodumaal Hispaanias on ta mitu korda televisioonis otsesaadetes ja uhketel galaõhtutel püünele tormanud. Jimmy Jump on korduvalt kinnitanud, et ta ei taha sportlastele kahju teha ning tema pere tunneb sellise harrastuse pärast häbi.

Intsidendid
 9. mail 2004 – Circuit de Catalunya Barcelona lähedal: vormel 1 soojendussõidu ajal jooksis Jump mõnisada meetrit mööda stardirada, käes loosung. 
 4. juulil 2004 – Lissabonis Jalgpalli Euroopa meistrivõistluste finaal Portugali ja Kreeka vahel: mängu viimastel minutitel jooksis Jump jalgpalli väljakule käes FC Barcelona lipp ja tegi ebasündsa žesti Portugali kapteni Luís Figo suunas (Cot'ile ei meeldinud, et Figo 2000. aastal rivaali Real Madrid C.F-iga liitus) ning sööstis täiel jõul väravasse kui sinna löödud pall. Tema kannul ligi kümme kollases vestis turvameest otse ta peale puntrasse. Väravasse jooksuga ilmselt tahtis ta selle võrgu puruks rebida. See etteaste oli Jimmy Jumpil üks markantsemaid.
 23. mail 2007 – Ateenas Olümpiastaadionil AC Milani ja Liverpool F.C. vahelise UEFA karika jalgpallimängu finaali (lõppes Milani võiduga) ajal jooksis Jump platsile, käes lipp, kuid teleülekandes/otsesaates teda ei näidatud.
 20. oktoobril 2007 – Pariisis Stade de France staadionil toimunud Inglismaa ja Lõuna-Aafrika Vabariigi vahelise ragby MM-finaali mängu teise poolaja alguses ilmus Jimmy Jump platsile, kuid ta kõrvaldati kohe.
 25. juunil 2008 – Šveitsis Baseli linnas St. Jakob-Parki staadionil toimunud Türgi ja Saksa jalgpallikoondiste vahelises UEFA Euro 2008 jalgpalli poolfinaali ajal jookseb Jimmy Jump väljakule seekord seljas särk kirjaga "Tibet is not China" ("Tiibet pole Hiina") ja käes Tiibeti lipp. Seejärel nabiti ta kinni ja tassiti kuue turvamehe poolt minema.
 7. juunil 2009 – Pariisis toimus Prantsusmaa lahtiste meistrivõistluste ehk suure slämmi tenniseturniiri finaalmäng, kus olid vastamisi šveitslane Roger Federer ja rootslane Robin Söderling ning mäng lõppes Federeri võiduga. Teise seti ajal tungis Jimmy Jump platsile, lehvitas härjavõitleja kombel Federeri ees FC Barcelona lipuga, tõmbas oma barretina Federerile pähe, kargas üle tenniseväljaku võrgu ja seejärel nabiti ta kinni. Goti ähvardas seepärast ka aastane vanglakaristus, kuid politseile sellekohast avaldust ei tehtud. 
 29. mail 2010 – Norra pealinnas Oslos toimunud Eurovisiooni lauluvõistluse finaalis, Hispaania muusiku Daniel Diges laulu "Algo Pequeñito" esituse ajal trügis Jimmy Jump lavale ja suutis kuidagimoodi 20 sekundi jooksul taustatantsijatega koreograafias kaasa teha enne kui turvatöötajad ta minema toimetasid. Seejärel veetis öö Oslo ligidal Sandvika politseijaoskonnas ja sai 15 000 Norra krooni trahvi. Vahetult pärast viimast võistluslaulu sai D. Diges oma loo uuesti esitada. Muuhulgas on säärane lauluvõistlusse sekkumine Eurovisiooni ajaloos esmakordne juhtum. 
 11. juulil 2010 – vahetult enne jalgpalli maailmameistrivõistluste finaali Hispaania ja Hollandi jalgpallikoondiste vahel Johannesburgis Soccer City staadionil jooksis Jimmy Jump üle staadioni peaauhinna kuldkarika juurde ja püüdis barretina sellele peale tõmmata, kuid üks korravalvuritest sai napilt jaole. Karistuseks määrati Jumpile u 210 euro suurune trahv. 
 14. septembril 2010 – pärast meistriliiga kohtumist Barcelona ja Panathinaikose vahel Jimmy Jump ilmus Ungari telekanali TV2 ilmateate ajal otse-eetrisse ja segas ilmateadustajat – lehvitas, karjus "Barcelona, Barcelona!", pani oma barretina saatejuhi pähe ja skandeeris "Barca!". Tal oli mikrofon T-särgi peale kinnitatud, kuna ta oli varem mingi jutusaate külaline. Ilmateadustajal õnnestus vapralt vastu pidada ja oma uudis lõpuni lugeda. 
 13. veebruaril 2011 – Teatro Real, Madrid, 25. Goya auhinna tseremoonial. Jimmy Jump tungis lavale vahetult enne parima näitleja auhinna kätteandmist Javier Bardemile. Enne kui ta sealt ära eskorditi, jõudis Jump vaid mõne sõna mikrofoni öelda ja barretina Parima Näitleja Goya kujule peale tõmmata.
 3. mail 2011 – Barcelona Camp Nou staadionil. Jimmy Jump sekkus taas FC Barcelona ja Madridi Reali vahelisse jalgpalli kohtumisse. Enne teise poolaja algust jooksis ta väljakule ja viskas Cristiano Ronaldot barretina'ga. Lühikese tagaajamise järel korravalvurite poolt saadi Jump kätte. 
 16. juulil 2011 – Argentinas Santa Fes, Copa America jalgpalliturniiri veerandfinaal Argentina ja Uruguay vahel. Teise poolaja jooksul ilmus Jump väljakule ja demonstreeris oma barretina't Argentina jalgpalluri Sergio Aguero peas.

Käitumisele vastav isiksushäire
Kirjeldatud sümptomitele vastavat isiksushäiret nimetatakse rahvusvahelise haiguste klassifikatsiooni (RHK-10) jaotises F60.4 histriooniliseks isiksushäireks, mis väljendub ülemäärases emotsionaalsuses ja tähelepanuvajaduses.

Histrioonilise isiksushäire sümptomid
Histrioonilise isiksushäire sümptomite hulka kuuluvad näiteks
 enesedramatiseerimine, teatraalsus, emotsioonide liialdatud väljendamine;
 sisendatavus, kerge mõjutatavus teiste inimeste või asjaolude poolt;
 õõnes ja labiilne emotsionaalsus;
 egotsentrilisus, enesehellitamine, ja hoolimatus teiste vastu;
 püsiv iha erutavate sündmuste, tunnustuse ja tegevuste järele, kus oleks võimalik olla tähelepanu keskpunktis.

Kaasneda võib egotsentrilisus, enesehellitamine, pidev tunnustuseihalus, kerge haavumine ja püsiv manipuleeriv käitumine oma tahtmise saamiseks.

Viited 

Kataloonia inimesed
Sündinud 1976